Video: Rot smul aan slaai in Food Lover's | Maroela Media
'n Bekende koswinkelgroep sê hy ondersoek "'n knaagdierprobleem" nadat 'n klant 'n video in die sosiale media gedeel het waarin gesien kan word hoe 'n rot weglê aan 'n slaai in een van sy winkels.
Food Lover's Market sê in 'n verklaring die groep is bewus van die video wat 'n klant, Sipho Ndhlovu, glo in hul winkel in Diepkloof Square in Soweto geneem het. In die 11 sekonde lange video knaag die rot deur die kleefplastiek oor die slaai en begin dan aan die slaai vreet, tot 'n werknemer hom verjaag.
"Ons beskou die saak in 'n ernstige lig en het met 'n ondersoek begin om die bron van die knaagdierprobleem vas te stel," sê Food Lover's Market in 'n verklaring. "Intussen kan ons sê ons het 'n gesondheids-en-veiligheidsinspektoraat wat gereeld ondersoek instel en die laaste inspeksie [in dié winkel] was in November."
Volgens die groep het die winkel in Diepkloof Square 'n kontrak met die plaagbeheermaatskappy wat gereeld inspeksie hou en die nodige dienste ten opsigte van knaagdier- en plaagbeheer lewer.
Van die Facebook-gebruikers wat kommentaar op die video gelewer het, ruik egter lont, oftewel "'n rot". "Die inspeksie van winkels in die gegoede gebiede is nie dieselfde as in die townships nie," meen een gebruiker.
Intussen het Nigel Meintjies, direkteur van Food Lover's Market, aan Bruce Whitfield op die radiostasie 702 gesê dis bekend dat daar 'n rotprobleem in die omgewing van die winkelsentrum is. "Ons kon vasstel die rot moes van buite gekom het, want daar is geen teken van rotbesmetting in die winkel self nie."
Meintjies het gesê hul winkels word ontwerp om te verseker dat die dele waar kos ontvang en berei word van die vertoongebiede geskei word, en dat so doeltreffend moontlik met kosafval weggedoen word.
"Ek het die kommentaar gehoor dat winkels in sekere gebiede nie dieselfde aandag as dié in ander gebiede kry nie," het hy gesê, "maar dit is absoluut onwaar. Dié bepaalde Food Lover's is 'n franchisewinkel, maar ons sorg dat franchisehouers presies dieselfde standaarde as ons korporatiewe winkels handhaaf."
Thats how diepkloof food lovers serves its customers and the rats so comfortable and not scared of people as they are at home????????????????
Posted by Sipho Owen Ndhlovu on Saturday, January 5, 2019
Food Lover's Market In die nuus
Ons is geleë in Kimberley. Food Lovers is hier ook maar pateties het al keer of wat groot maat groente gekoop wat op oog af perfek lyk tot jy paar uithaal dan is dit of muf of pap vrot. Kimberley het 'n facebook groep 'The good, the bad and the ugly' mense kla gereeld daar oor van vrot groente tot vleis. So ek weet nie is hul standaard so waffers soos hul wil voorgee.
Ag toemaar, die rot eet darem nie baie nie. Cut him some slack.
Nee wat, rotprobleme is geen rare ding nie. By my eie huis het ons jaarliks in die lente/vroegsomer die probleem, gelukkig hoofsaaklik in die tuin weens digte plantegroei. 'n Goeie dosis van die "regte medisyne" los die probleem binne 10 dae op. Dit kon netsowel in/by die huis van die person wat die video geneem het, gebeur het. Om nou weer op hol te gaan en Food Lover's Market te probeer afkraak is laag en gemeen. Hulle sal sekerlik die probleem met erns aanspreek.